KOMISIJOS REGLAMENTAS (EB) Nr. 1319/2006
2006 m. rugsėjo 5 d.
dėl valstybių narių ir Komisijos keitimosi tam tikra informacija apie kiaulieną
(kodifikuota redakcija)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 22 straipsnį,
kadangi:
(1)
1979 m. gruodžio 13 d. Komisijos reglamentas (EEB) Nr. 2806/79 dėl valstybių narių ir Komisijos keitimosi tam tikra informacija apie kiaulieną ir dėl Reglamento (EEB) Nr. 2330/74 panaikinimo (2) buvo iš esmės keičiamas (3). Siekiant aiškumo ir racionalumo minėtas reglamentas turėtų būti kodifikuotas.
(2)
Reglamento (EEB) Nr. 2759/75 22 straipsnis numato, kad valstybės narės ir Komisija pateikia viena kitai informaciją, būtiną įgyvendinant tą reglamentą. Siekiant, kad organizuotai rinkai tvarkyti reikalinga informacija būtų gaunama pagal standartinę sistemą ir laiku, būtina išsamiai apibrėžti valstybių narių prievolę pranešti informaciją.
(3)
Norint taikyti Reglamento (EEB) Nr. 2759/75 3 straipsnyje numatytas intervencines priemones, reikia tikslių žinių apie rinką. Siekiant kuo geresnio kiaulių skerdenų kainų palyginamumo, turėtų būti atsižvelgiama į kotiruojamas kainas, nustatytas pagal 2006 m. liepos 24 d. Komisijos reglamentą (EB) Nr. 1128/2006 dėl prekybos etapo, kuriuo taikoma vidutinė kiaulių skerdenų kaina (4). Ypač norint reguliariai peržiūrėti informaciją ir siekiant tinkamu laiku parengti intervencines priemones, turi būti gaunama informacija apie paršelių kainas, nes tai leistų įvertinti būsimus rinkos pokyčius.
(4)
Gali būti, kad kotiruojamos kainos Komisijai nebus pateiktos. Turi būti išvengta iškreiptos Komisijos apskaičiuotų rinkos kainų plėtotės dėl trūkstamos informacijos apie kotiruojamas kainas. Informacija apie paskutines kotiruojamas kainas turėtų pakeisti trūkstamą informaciją apie kotiruojamą kainą arba kainas. Remtis turima informacija apie paskutines kotiruojamas kainas nebegalima praėjus tam tikram laikotarpiui, kurio metu informacija apie kotiruojamas kainas negaunama, nes dėl to gali būti padarytos prielaidos dėl neįprastos padėties atitinkamoje rinkoje.
(5)
Norint susidaryti kuo tikslesnę nuomonę apie rinką, pageidautina, kad Komisijai reguliariai būtų pateikiama informacija apie kitus kiaulienos sektoriaus produktus bei kita valstybių narių turima informacija.
(6)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės ne vėliau kaip kiekvienos savaitės ketvirtadienį pateikia Komisijai ankstesnės savaitės:
a)
informaciją apie kotiruojamas kainas, nustatytas pagal Reglamentą (EB) Nr. 1128/2006;
b)
informaciją apie tipines kotiruojamas maždaug 20 kilogramų vidutinio gyvojo svorio vieno paršelio kainas.
2. Jei Komisijai nepateikiama informacija apie kotiruojamą kainą ar kainas, ji remiasi paskutine gauta informacija apie kotiruojamas kainas. Jei informacija apie kotiruojamą kainą ar kainas nepateikiama trečią iš eilės savaitę, Komisija turima informacija apie kotiruojamą kainą ar kainas nebesivadovauja.
2 straipsnis
Valstybės narės kartą per mėnesį pateikia Komisijai praėjusio mėnesio: Tarybos reglamento (EEB) Nr. 3220/84 (5) 3 straipsnio 2 dalyje nurodytų E-P komercinių skalių kiaulių skerdenų vidutines kotiruojamas kainas.
3 straipsnis
Komisijos prašymu, valstybės narės apie produktus, kuriems taikomas Reglamentas (EEB) Nr. 2759/75, pateikia šią informaciją, jei ją turi:
a)
produktų, importuotų iš valstybių, kurios nėra narės, rinkos kainas valstybėse narėse;
b)
reprezentatyvioje rinkoje valstybėse, kurios nėra narės, vyraujančias kainas.
4 straipsnis
Komisija įvertina valstybių narių pateiktą informaciją ir pateikia ją Kiaulienos vadybos komitetui.
5 straipsnis
Reglamentas (EEB) Nr. 2806/79 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikmenų lentelę.
6 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugsėjo 5 d.